Pročko, Jozef, poslanec NR SR (2024-02-15):
Vážené kolegyne, kolegovia, návrh zákona, ktorým sa dopĺňa zákon č. 514/2003 Z. z. o zodpovednosti za škodu spôsobenú pri výkone verejnej moci a zmene niektorých zákonov v znení neskorších predpisov, predkladáme do legislatívneho procesu viacerí poslanci. Takže: keď človek rozhoduje o vlastnom majetku či vlastných právach a povinnostiach, cíti dôsledky svojho rozhodnutia osobne. To znamená, že je viazaný osobnou zodpovednosťou. Pokiaľ však človek rozhoduje o cudzom majetku, najmä ak ide o majetok štátu alebo územnej samosprávy, v súčasnosti neexistujú inštitúty, ktoré by ho prinútili nakladať so zvereným majetkom s náležitou starostlivosťou riadneho hospodárstva. Poznáte to, z cudzieho krv netečie. Verejný činiteľ môže pri rozhodovaní ľahko podľahnúť súkromným či skupinovým záujmom, ktoré môžu rôznou mierou poškodiť alebo ohroziť uspokojovanie verejných potrieb. Cieľom návrhu zákona je zaviesť mechanizmus trestania prešľapov a pochybení verejných funkcionárov pri nakladaní s verejnými prostriedkami. Pri súčasnom nastavení zodpovednosti verejných funkcionárov sa rozhodovanie o verejnom majetku javí, že občania verejným funkcionárom bezmedzne dôverujú. Ukážte mi jedného, kto im dôveruje, ale tvárime sa, že občania politikom dôverujú. Slovenská verejnosť však bola neraz svedkom vzniku viacerých závažných káuz, v ktorých nebola nikdy vyvodená zodpovednosť. Existovalo pritom viacero pokusov o zavedenie inštitútu hmotnej zodpovednosti verejných funkcionárov za škodu spôsobenú pri nakladaní s verejnými prostriedkami, všetky tieto pokusy však doposiaľ skončili neúspešne. Škoda, ktorá vznikne štátu alebo územnej samospráve, je v praxi neraz prehliadaná, najmä osobná zodpovednosť verejného činiteľa sa preukazuje len ojedinele. Súčasný stav signalizuje, že subjekty oprávnené iniciovať konanie vo veci náhrady škody buď nemajú prostriedky na spoľahlivé zistenie skutkového vzťahu, alebo nemajú záujem o zistenie skutkového stavu a vyvodenie dôsledkov. Navrhovaná právna úprava nariaďuje iniciovať konanie z úradnej povinnosti, pričom v mene štátu alebo v mene územnej samosprávy koná generálny prokurátor Slovenskej republiky. Len transparentne nastavený systém osobnej zodpovednosti a účinná vymáhateľnosť môže viesť k zodpovednému a profesionálnemu nakladaniu s verejnými prostriedkami alebo s majetkom štátu alebo územnej samosprávy. Návrh zákona bude mať pozitívny vplyv na rozpočet verejnej správy, opakujem, návrh zákona bude mať pozitívny vplyv na rozpočet verejnej správy a nebude mať vplyv na podnikateľské prostredie ani na životné prostredie, na služby verejnej správy pre občana, na manželstvo, na rodičovstvo, na rodinu, na informatizáciu spoločnosti ani sociálne vplyvy, na to nebude mať žiaden vplyv. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými predpismi Slovenskej republiky, medzinárodnými zmluvami a inými medzinárodnými dokumentami, ktorými Slovenská republika je viazaná, a s právom Európskej únie. Dámy a páni, tento zákon je občianska požiadavka. Keď sa spýtate ktoréhokoľvek občana, či už volil SMER, či už volil SaS, či už volil Progresívne Slovensko alebo SLOVENSKO, priatelia, každý jeden občan vám povie, že chce, aby bola hmotná zodpovednosť zavedená. V roku 2016 aj strana SaS, chválapánubohu, hlasovala za tento zákon, žiaľ, vtedy neprešiel. Ja verím, že tento zákon, ktorý verejným činiteľom klepne po prstoch, na tejto schôdzi schválime.